VEDLEGG XIII

OMFATTET AV ARTIKKEL 2.39

BESTEMMELSER OG REGLER VEDRØRENDE veterinære OG PLANTESANITÆRE spørsmål

INTRODUKSJON

Når bestemmelsene i dette vedlegget henviser til sanitære tiltak som for Island og Norge er underlagt EØS-avtalen, forstår partene at slike tiltak blir besluttet av EU, og at Island og Norge, samtidig med EUs medlemsstater, iverksetter tilsvarende tiltak på grunnlag av relevante EU-lover og i samsvar med deres forpliktelser i henhold til EØS-avtalen.

DEL 1

Offisielle sertifikater

1. Hvis den importerende part krever offisielle sertifikater, skal modellsertifikatene være i samsvar med prinsippene nedfelt i de internasjonale standardene i Codex, IPPC og OIE.
2. Partene skal fremme bruken av elektroniske sertifikater og annen teknologi for å lette handelen.

DEL 2

Kriterier og prosedyrer ved import

1. Den eksporterende part skal sørge for at produkter som eksporteres til den andre parten, herunder dyr og animalske produkter, planter og planteprodukter eller andre relaterte produkter, oppfyller SPS-kravene til den importerende part.
2. Den importerende part kan kreve at import av bestemte produkter er underlagt godkjenning. Slik godkjenning skal gis når en anmodning er fremsatt av vedkommende myndighet hos den eksporterende part, som objektivt til tilfredsstillelse for den importerende part, viser at godkjenningskravene til den importerende part er oppfylt.
3. Den importerende part skal ikke innføre godkjenningskrav som kommer i tillegg til de som gjaldt per [31. desember 2020], med mindre anvendelse av slike krav for ytterligere produkter er berettiget for å redusere en betydelig risiko for menneskers-, dyr- eller plantehelse.
4. Den importerende part skal fastsette og kommunisere til den andre parten importvilkår for alle produkter. Den importerende part skal sørge for at dens importbetingelser blir brukt på en forholdsmessig og ikke-diskriminerende måte.
5. Hver part skal sørge for at alle kontroll-, inspeksjons- og godkjenningsprosedyrer initieres og fullføres uten unødig forsinkelse. Påkrevd informasjon skal være begrenset til det som er nødvendig for at godkjenningsprosessen skal ta hensyn til informasjon som allerede er tilgjengelig hos den importerende part, for eksempel om den eksporterende parts lovgivning og revisjonsrapporter.
6. Med unntak av behørig begrunnede forhold knyttet til sitt beskyttelsesnivå, skal hver part sørge for en overgangsperiode mellom publiseringen av endringer i godkjenningsprosedyrene og deres anvendelse, for å tillate den andre parten å bli kjent med og tilpasse seg endringene. Hver av partene skal ikke forlenge godkjenningsprosessen unødig for søknader som er sendt inn før publisering av endringene.
7. I forhold til prosessene beskrevet i punktene nr. 2 til 5 i denne artikkelen skal følgende tiltak iverksettes:
   1. så snart den importerende part har avsluttet sin vurdering, skal den straks treffe alle nødvendige lovgivningsmessige og administrative tiltak for at handel skal foregå uten unødig forsinkelse,
   2. den eksporterende part skal:
      1. gi all relevant informasjon som kreves av den importerende part, og
      2. gi rimelig tilgang til den importerende part for revisjon og andre relevante prosedyrer.
8. Den importerende part skal godta vareforsendelser uten å kreve at den importerende part bekrefter at disse varene er i samsvar med regelverket før de forlater den eksporterende parts territorium.
9. En part kan kreve inn avgifter for kostnadene for å gjennomføre spesifikke veterinære grensekontroller. Disse skal ikke overstige dekning av kostnadene.

1. Den importerende part skal ha rett til å utføre importkontroller av produkter som importeres fra den eksporterende part for å sikre at de er i samsvar med importkravene.
2. Importkontrollene som utføres på produkter som importeres fra den eksporterende part, skal være basert på en risikovurdering forbundet med slik import. Importkontroll skal bare utføres i den grad det er nødvendig for å beskytte menneskers, dyre- eller planteliv eller helse, uten unødig forsinkelse og med en minimumseffekt på handelen mellom partene.
3. Informasjon om andelen produkter fra den eksporterende part kontrollert ved import, skal gjøres tilgjengelig av den importerende part på anmodning fra den eksporterende part.
4. Hvis importkontrollen viser at de relevante importbetingelsene ikke er i samsvar med kravene, må den importerende partens tiltak være basert på en vurdering av risikoen som er involvert, og ikke være mer handelsbegrensende enn nødvendig for å oppnå tilfredsstillende nivå for beskyttelse.

DEL 3

Lister over godkjente virksomheter

1. Når det er berettiget, kan den importerende part føre en liste over godkjente virksomheter som oppfyller importkravene som en betingelse for å tillate import av animalske produkter fra disse virksomhetene.
2. Med mindre det er berettiget for å redusere en betydelig risiko for menneskers eller dyrs helse, skal det bare kreves lister over godkjente virksomheter for påkrevde produkter per [31. desember 2020].
3. Den eksporterende part skal informere den importerende part om sin liste over virksomheter som oppfyller den importerende parts betingelser, og som skal være basert på garantier gitt av den eksporterende part.
4. På anmodning fra den eksporterende part skal den importerende part godkjenne virksomheter som ligger på den eksporterende parts territorium, basert på garantier gitt av den eksporterende part, uten forutgående inspeksjon av individuelle virksomheter.
5. Med mindre den importerende part ber om ytterligere informasjon og med forbehold om garantier fra den eksporterende part, skal den importerende part treffe de nødvendige lovgivningsmessige eller administrative tiltakene, i samsvar med gjeldende juridiske prosedyrer, for å tillate import fra disse virksomhetene uten unødig forsinkelse.
6. Listen over godkjente virksomheter skal gjøres offentlig tilgjengelig av den importerende part.
7. Når den importerende part bestemmer seg for å avvise den eksporterende parts anmodning om å legge til en virksomhet på listen over godkjente virksomheter, skal den straks underrette den eksporterende part og sende et svar, inkludert informasjon, om årsaken til avvisning av virksomhetens godkjenning.

DEL 4

Anerkjennelse av dyresykdomsstatus og regionale forhold

1. Partene skal anerkjenne begrepet soneinndeling, inkludert sykdomsfrie områder og områder med lav sykdomsutbredelse, og skal anvende det i handelen mellom partene, i samsvar med SPS-avtalen, inkludert retningslinjer for å fremme den praktiske gjennomføringen av artikkel 6 i SPS-avtalen (WTO/SPS-komitébeslutning G/SPS/48) og de relevante anbefalingene, standardene og retningslinjene til OIE. SPS-komiteen under denne avtalen, kan definere ytterligere detaljer for disse prosedyrene, gitt at de tar i betraktning alle relevante SPS-avtaler og OIE-standarder, retningslinjer eller anbefalinger.
2. Partene kan også bli enige om å samarbeide om opprettelsen av soner og omfanget av segmenter, som er omtalt i kapittel 4.4 og 4.5 i OIEs landdyrhelsekode og kapittel 4.1 og 4.2 i OIEs helsekode for akvatiske dyr.
3. Ved etablering eller vedlikehold av sonene henvist til i punkt nr. 1, skal partene vurdere faktorer som geografi, økosystemer, epidemiologisk overvåking og effektiv veterinær kontroll.
4. Når det gjelder dyr og animalske produkter, skal den importerende part, når den etablerer eller opprettholder importvilkår på anmodning fra den eksporterende part, anerkjenne de sykdomsfrie områdene som ble opprettet av den eksporterende part som grunnlag for å vurdere å tillate eller opprettholde importen, uten henvisning til punktene nr. 6 og 7.
5. Den eksporterende part skal identifisere delene av sitt område nevnt i punkt nr. 4 og, dersom det blir bedt om, gi en fullstendig forklaring og informasjon basert på OIE-standardene, eller på andre måter etablert av SPS-komiteen under denne avtalen, basert på erfaringskunnskap tilegnet fra det eksporterende partens relevante myndigheter.
6. Partene skal anerkjenne de sykdomsfrie områdene som er på plass per [31. desember 2020].
7. Punkt 6 skal også gjelde for påfølgende tilpasninger til de sykdomsfrie områdene, unntatt i tilfeller av vesentlige endringer i sykdomsstatusen.
8. Partene kan utføre revisjon og verifisering i henhold til del 5 ([Revisjon og verifisering)] for å gjennomføre punktene nr. 4 til 7 i denne artikkelen.
9. Partene skal etablere et tett samarbeid med det formål å opprettholde tilliten til prosedyrene i forbindelse med etablering av sykdomsfrie områder og områder med lav sykdomsutbredelse, med sikte på å minimere påvirkning på handelen.
10. Den importerende part skal basere sin egen bestemmelse av den eksporterende parts helsestatus, eller deler av den, på den informasjon den eksporterende part har gitt i samsvar med SPS-avtalen og OIE-standardene, og ta hensyn til enhver beslutning som er truffet av den eksporterende part.
11. Dersom den importerende part ikke godtar bestemmelsen fra den eksporterende part som nevnt i punkt nr. 10 i denne artikkelen, skal den importerende part objektivt begrunne og forklare den eksporterende part årsakene til dette, og på anmodning holde konsultasjoner i samsvar med punkt nr. 2 i artikkel [2.44] ([Notifikasjoner og konsultasjoner)].
12. Hver part skal sørge for at forpliktelsene fastsatt i punktene nr. 4 til 7, 10 og 11 i denne artikkelen blir utført uten ugrunnet opphold. Den importerende part vil fremskynde anerkjennelsen av sykdomsstatus når statusen er gjenopprettet etter et utbrudd.
13. Når en part anser at en konkret region har en spesiell status med hensyn til en konkret sykdom og som oppfyller kriteriene fastsatt i OIEs landdyrhelsekode kapittel 1.2 eller OIEs helsekode for akvatiske dyr kapittel 1.2, kan den be om anerkjennelse av denne statusen. Den importerende part kan be om ytterligere garantier med hensyn til import av levende dyr og animalske produkter som er i tråd med status.

DEL 5

Revisjoner og verifiseringer

1. Den importerende part kan utføre revisjon og verifisering av følgende:
   1. hele, eller deler av, den eksporterende parts myndigheters inspeksjons- og sertifiseringssystem, og
   2. resultatene av kontrollene utført under den eksporterende parts inspeksjons- og sertifiseringssystem.
2. Partene skal utføre revisjoner og verifiseringer i samsvar med bestemmelsene i SPS-avtalen, samtidig som de tar hensyn til de relevante internasjonale standardene, retningslinjene og anbefalingene i Codex, OIE eller IPPC.
3. For å utføre revisjon og verifisering kan den importerende part utføre revisjoner og verifisering ved hjelp av forespørsler om informasjon fra den eksporterende part eller revisjons- og verifikasjonsbesøk til den eksporterende part, som kan omfatte:
   1. en vurdering av hele, eller deler av, vedkommende myndigheters totale kontrollprogram, inkludert, når det er hensiktsmessig, gjennomgang av revisjons- og inspeksjonsaktiviteter,
   2. kontroller på stedet, og
   3. innsamling av informasjon og data for å vurdere årsakene til gjentatte eller nye problemer i forbindelse med eksport av produkter.
4. Den importerende part skal dele resultatene og konklusjonene fra revisjon og verifisering som er utført i henhold til punkt nr. 1 med den eksporterende part. Den importerende part kan gjøre disse resultatene offentlig tilgjengelige.
5. Før revisjon eller verifisering begynner, skal de berørte partene diskutere formålet og omfanget av revisjonen eller verifiseringen, kriteriene eller kravene som den eksporterende parten skal vurderes mot, og reiseruten og prosedyrene for gjennomføring av revisjon eller verifisering som skal fastsettes i en revisjons- eller kontrollplan. Med mindre annet er avtalt mellom partene, skal den importerende part gi den eksporterende part en revisjons- eller kontrollplan minst 30 dager før revisjon eller verifiseringen begynner.
6. Den importerende part skal gi den eksporterende part muligheten til å kommentere utkastet til revisjons- eller verifiseringsrapport. Den importerende part skal levere en endelig rapport til den eksporterende part innen to måneder fra mottakelsesdatoen for disse kommentarene.
7. Hver part skal dekke sine egne kostnader forbundet med en revisjon eller verifisering.

DEL 6

Nødtiltak

1. Hvis den importerende part anser at det er en alvorlig risiko for menneskers, dyrs- eller planteliv eller helse, kan den uten forhåndsvarsel treffe de nødvendige tiltak for å beskytte menneskers, dyrs- eller planteliv eller helse. For vareforesendelser som er i transitt mellom den importerende part og den eksporterende part, skal den importerende part vurdere den mest passende og forholdsmessige løsningen for å unngå unødvendig påvirkning på handelen.
2. Parten som innfører tiltakene skal underette den andre parten om et nødtiltak så snart som mulig etter sin beslutning om å iverksette tiltaket og senest 24 timer etter at avgjørelsen er tatt. Hvis en part ber om tekniske konsultasjoner for å adressere nødtiltaket, må de tekniske konsultasjonene holdes innen ti dager etter meldingen om nødtiltaket. De berørte partene skal vurdere all informasjon som gis gjennom tekniske konsultasjoner. Disse konsultasjonene skal gjennomføres for å unngå unødvendig påvirkning på handelen. De berørte partene kan vurdere alternativer for å lette gjennomføringen eller erstatte tiltakene.
3. Den importerende part skal innen rimelig tid vurdere informasjonen som ble gitt av den eksporterende part når den treffer sin beslutning om forsendelser, som på tidspunktet for iverksettelsen av nødtiltaket, blir transportert mellom de berørte partene, for å unngå unødvendig påvirkning på handelen.
4. Den importerende part skal sørge for at ethvert nødtiltak som iverksettes på grunnlag nevnt i punkt nr. 1 i denne artikkelen, ikke opprettholdes uten vitenskapelig basis, eller i tilfeller der vitenskapelige basis er utilstrekkelig, vedtatt i samsvar med artikkel 5, punkt nr.7 i SPS-avtalen.